18 NOVEBA, 2013
VEIYASA I VURAVURA
Nanumi Ira na Vesu Tu
E vakamatatataki ena Tikina e 18 ni veidinadinati e vakarautaki me baleta na dodonu ni lewenivanua, * ni tu vua na lewenivanua na “dodonu me vakaraitaka nona nanuma, nona lewaeloma, kei na nona vakabauta vakalotu.” Nira vakayagataka na dodonu qori ena so na vanua na iVakadinadina i Jiova e vakavuna tale mera vesu se vakalolomataki. Era vesu e levu na cauravou nira sega ni via curu ena mataivalu ena vuku ni nodra vakabauta. Eso tale era vesu wale ga nira vakaraitaka na ka era vakabauta.
Era yalodina tu ga na iVakadinadina i Jiova nira vakalolomataki ena vuku ni nodra vakabauta. Na ivakarau vakaloloma e caka vei ira e rogorogo ca kina na veimatanitu era sega ni doka na dodonu ni lewenivanua. E volai toka ena kato e ra na vanua era vesu tu kina na iVakadinadina i Jiova kei na kedra iwiliwili.
Kedra iwiliwili na vesu me tekivu mai na Noveba 12, 2013
ERITREA
E 52 na iVakadinadina i Jiova, tagane kei na yalewa, era tu e valeniveivesu qai vakaloloma na veika e vakayacori vei ira. Era se sega ni beitaki ena dua na cala se ra veilewaitaki, era vesu ga ena vuku ni nodra sega ni curu ena mataivalu, nodra cakacaka vakalotu, se so tale na vuna e sega ni vakaraitaki. Eratou se vesu sara ena ika24 ni Seviteba, 1994, e tolu na tagane o Paulos Eyassu, Isaac Mogos, kei Negede Teklemariam. Sa voleka ni 20 na yabaki nodratou vesu ni ratou sega ni via curu ena mataivalu ena vuku ni nodratou vakabauta. Erau mate e valeniveivesu e rua na iVakadinadina yabaki 60 vakacaca, o Misghina Gebretinsae kei Yohannes Haile. Me tekivu mai na gauna e tugalala kina o Eritrea ena 1993, e sega ni cegu nodra vesu, vakararawataki, se tusaqati na iVakadinadina i Jiova.
SAUCA KOREA
Era tiko e valeniveivesu ena gauna qo e 599 na cauravou iVakadinadina nira sega ni via curu ena mataivalu ena vuku ni nodra vakabauta. Mai na gauna e tekivu kina na ivalu e Korea me yacova mai nikua, e se veilewaitaki ira tiko ga na cauravou iVakadinadina na matanitu nira sega ni via curu ena mataivalu. E sega tale ga ni tuvanaka e dua na cakacaka me isosomi ni veiqaravi ena mataivalu. Era vesu ena gauna kece qori e 17,549 na iVakadinadina, na isoqoni kece ni yabaki era tu kina e valeniveivesu e 34,100. E beca o Sauca Korea na veidinadinati e sainitaka kei ira na veimatanitu tale eso, e sega tale ga ni via doka na nodra dodonu na sega ni via curu ena mataivalu ena vuku ni nodra vakabauta. Raica na ikuri ni ivakamacala ena ulutaga Vakalewai o Sauca Korea e Vuravura Raraba.
NAGORNO-KARABAKH
E vesu e dua na iVakadinadina yabaki 20 ni sega ni via curu ena mataivalu ena vuku ni nona vakabauta, qai sega ni vakarautaki e Nagorno-Karabakh eso tale na cakacaka ni veiqaravi raraba me vakaitavi kina. A totogitaki ena ika30 ni Tiseba, 2011 me 30 na vula e valeniveivesu, qai sega ni vakadonui na nona kerekere ena ika29 ni Janueri, 2013, me sereki koso. A kerea me sere ni dau tautauvimate, ia era sega ni vakadonuya na ivakalesilesi ni valeniveivesu.
SIGAPOA
E vakaukauataka na matanitu o Sigapoa na veiqaravi ena mataivalu, e sega ni doka na nodra dodonu na sega ni via curu ena mataivalu ena vuku ni nodra vakabauta. Era vesu me 39 na vula ena dua na bareki ni mataivalu e 18 na cauravou era sa soqoni tiko kei ira na iVakadinadina i Jiova, nira dei ena veidusimaki ni nodra lewaeloma e vakavulici ena iVolatabu. A sereki ena Okosita 2013 e dua tale na iVakadinadina a vesu me dua na yabaki ni sega ni via curu ena mataivalu.
TURKMENISTAN
Eratou vesu tiko ena gauna qo e Turkmenistan e walu na iVakadinadina eratou sega ni via curu ena mataivalu, kei na dua tale e beitaki vakailasu. Eratou totogitaki me 12 ina 24 na vula e valeniveivesu, ra qai dau veimoku vakalialia na ovisa ni valeniveivesu kei na sotia. Nira sere na tagane qori, era na rawa ni veilewaitaki tale ena dua tiko ga na cala ra qai biu ena dua na valeniveivesu e kaukaua sara na kena lawa.
^ para. 2 Raica na ka e vakarautaka na Matabose kei Vuravura ena Universal Declaration of Human Rights, Tikina e 18, kei na European Convention on Human Rights, Tikina e 9.
fij_Latn fij_Latn fij_Latn fij_Latn fij_Latn fij_Latn som_Latn fij_Latn fij_Latn fij_Latn sun_Latn fij_Latn smo_Latn fij_Latn kon_Latn fij_Latn fij_Latn